נינט טייב

ביוגרפיה

טייב נולדה וגדלה בקריית גת. אביה, יוסף טייב, עלה מתוניסיה. אמה, מרסל (לבית מלכה), עלתה ממרוקו. נינט היא השלישית מבין חמישה אחים. אחיה הבכור אייל שימש כמנהל האישי שלה בתחילת הקריירה. החלה לעסוק בזמרה כבר בגיל צעיר, כשהופיעה באירועים משפחתיים, בטקסים עירוניים ובמקהלת בית הספר "רוגוזין" בעירה. בגיל 15 זכתה בתחרות ה"פזמנוער" בקריית גת עם ביצוע לשיר "Hero" של מריה קארי. טייב שירתה בצה"ל בחיל ההנדסה הקרבית כמש"קית תחזוקה, ואף שרה את המנון החיל החדש.

קריירה מוזיקלית

טרם פריצתה הגדולה בתוכנית המציאות כוכב נולד, השתתפה טייב במספר תוכניות כישרונות מוזיקליים. בשנת 2000 זכתה במקום הראשון בתחרות הכישרונות הצעירים של הטלוויזיה החינוכית, "קולות וצלילים". טייב זכתה במקום הראשון לאחר שביצעה את השיר "זה לא אמיתי", שיר שאת מילותיו כתבה והלחין אבי כוכב - מנהל להקת הנוער של קריית גת בשם "דור ההמשך" שבה הייתה טייב חברה. תוכנית כישרונות נוספת שבה טייב השתתפה הייתה "המלך הבא", ששודרה בערוץ יס בריזה בהנחייתו של דידי הררי. בתוכנית זו התחרתה טייב מול משתתפים נוספים שהתפרסמו גם הם מאז, ביניהם סגיב כהן, דודו אהרון, הראל סקעת ורפאל מירילא. טייב הגיעה למקום הראשון בגמר התוכנית.

כוכב נולד

בשנת 2003, במהלך שירותה בצה"ל, ניגשה למבחני הבד של תוכנית המציאות "כוכב נולד" של הזכיינית "קשת", ששודרה לראשונה באותה השנה בערוץ 2. ב-28 באוגוסט באותה שנה השתתפה בשלב הגמר של התוכנית שנערך בחוף ניצנים, יחד עם שירי מימון ושי גבסו. בגמר שרה טייב את השיר "ים של דמעות", שביצע במקור זוהר ארגוב. טייב זכתה במקום הראשון על פי בחירת הקהל והשופטים, עם 49% מקולות הצופים, ומעל ל-720,000 הצבעות. באוקטובר באותה שנה יצאה לסבב הופעות עם משתתפי התוכנית. בנובמבר, זמן קצר לאחר זכייתה, הקליטה טייב סינגל ראשון, "כמו ששיר נוגע", שכתב יעקב רוטבליט והלחין רמי קלינשטיין כפרס לזוכת התוכנית.

אלבום חמישי ובינלאומי: Paper Parachute

ב-30 בספטמבר 2015 יצא הקליפ והשיר Paper Parachute" מאלבומה החמישי של טייב, שנכתב כולו באנגלית . ב-6 בדצמבר 2015 יצא הסינגל והקליפ השני, "Child". ב-20 במרץ 2016 יצא הסינגל השלישי ,"superstar " וב-13 באפריל יצא הקליפ. שלושת הקליפים צולמו והופקו בחו"ל, שני הקליפים האחרונים צולמו בניו יורק בזמן סיבובי ההופעות שלה בארצות הברית. לאחרי עזיבתה של נינט ללוס אנג'לס הוציאה בערך 4 חודשים אחרי, קליפ מהסינגל "Subservient". גם קליפ זה צולם בארצות הברית. ב-3 בפברואר 2017 יצא אלבומה החמישי של נינט והשני בתור בינלאומי שנקרא "Paper Parachute".

פרויקטים מוזיקליים נוספים

בשנת 2004 הקליטה טייב את שיר הנושא לסרטו של אבי נשר, "סוף העולם שמאלה". את השיר "בסוף העולם" כתב אהוד מנור והלחין קובי אושרת. נשר בחר דווקא בטייב, כיוון שסיפור חייה הזכיר לו את סיפורם של גיבורי הסרט. באותה שנה ביצעה טייב בשיתוף פעולה עם אלי פיניש את שיר הנושא למשדר ההתרמה יומטוב, הנקרא "כמו כולם" ושכתב והלחין גל תורן. בפברואר 2007 הקליטה טייב יחד עם עברי לידר גרסה מחודשת לשירה של עפרה חזה "הכאב הזה", שזכתה להצלחה רבה. בשנת 2008 הקליטה טייב גרסת כיסוי לשירו של אילן וירצברג "לא יכולתי לעשות כלום" עבור הפרויקט "עבודה עברית".
באותה שנה שבה טייב לבצע בשנית את שיר הנושא למשדר ההתרמה יומטוב. השיר נקרא "עד שתגיע" וכתב אותו ברק פלדמן והלחין יוני בלוך.
עם יציאת האלבום השני של טייב ב-2009, היא נבחרה לייצג את ישראל בטקס פרסי המוזיקה של MTV אירופה בקטגוריית ה-"Best Act" בזכות הצבעת גולשים באתר MTV ישראל, אולם לא הצליחה להעפיל לגמר.
בשנת 2010 שיתפה טייב פעולה עם ארקדי דוכין בפרויקט מיוחד בשם "השיר היומי", שבו כתב בכל יום במשך חודש שיר חדש והתארחו בו אמנים רבים. טייב ביצעה את השיר "בודדה". בספטמבר 2011 השתתפה בדואט "My Game", הפותח את אלבום הסולו החמישי של המוזיקאי גלעד כהנא "Bad love", והתארחה כזמרת רקע ביתר השירים (וכן בסיבוב ההופעות שמלווה את האלבום). באותה שנה ביצעה טייב גם את שיר הנושא לסדרת הדרמה "אורים ותומים" ששודרה בערוץ יס ישראלי. השיר הוא גרסת כיסוי לשיר "כל כיוון" של להקת רוקפור.
בשנת 2012 התארחה טייב שוב בפרויקט "עבודה עברית-לילה של כוכבים", פרויקט שירי ילדים שהולחנו על ידי שלום חנוך. טייב ביצעה את השיר "נוגה".
באוקטובר 2012 נבחרה טייב לייצג בפעם השנייה את ישראל בטקס פרסי המוזיקה של MTV אירופה בקטגוריית "Best Global Act" עם הסינגל הראשון מאלבומה השלישי- "ICU", אך גם בפעם זו לא הצליחה להעפיל לשלב הסופי.
ב-4 בינואר 2014 הופיעה טייב עם סינדי לאופר בהיכל נוקיה והן שרו ביחד את השיר "True Colors". ב-8 באוקטובר שרה את השיר "אמא אדמה" כחלק ממופע ההוקרה לזכרו של אריק איינשטיין שהתקיים בפארק הירקון. כמו כן, טייב שיתפה פעולה עם זמר הרוק הבריטי סטיבן וילסון באלבומו הרביעי "Hand. Cannot. Erase.", ושרה בשלושה שירים מתוכו שיצא בפברואר 2015. בנוסף, התארחה טייב באלבומו של שלומי שבן, "תרגיל בהתעוררות". טייב ביצעה את השיר "מלכה לב שבור" והוסיפה קולות בשיר "איקאה".
ב-2 במאי 2015, הופיעה טייב במופע הפותח להופעתו של רובי ויליאמס בפארק הירקון בתל אביב. ב-2 ביוני 2015, הוציאה את הסינגל "מה קרה", אותו כתבה והלחינה. הסינגל הוא מתוך אלבום עתידי בעברית של טייב בהפקתו של בן זוגה יוסי מזרחי. ב-18 ביוני 2015 נטלה חלק במופע "בדד", מופע מחווה ליצירתו של זוהר ארגוב במסגרת פסטיבל ישראל. טייב הופיעה במופע יחד עם רביד כחלני, שי צברי, מאיה בלזיצמן ואחרים.
ביולי 2015 יצא הסינגל ""ד'וּבּ וּתְפַטַר (יא סלימה)" מתוך האלבום השני של דודו טסה והכוויתים, שבו שרה טייב בערבית עיראקית. ב-28 וב-29 בספטמבר 2015 הופיעה יחד עם סטיבן וילסון בשתי הופעות ברויאל אלברט הול שבלונדון. ב-31 באוקטובר 2015 במלאת עשרים שנה לרצח יצחק רבין, הופיעה בעצרת הזיכרון המרכזית בכיכר רבין ושרה את שיר לשלום. בעקבות הצלחת ההופעות של טייב עם סטיבן וילסון בלונדון, הזמין אותה הזמר להתארח בטורי ההופעות שלו באירופה ובצפון אמריקה ב-2016. וגם נינט התארחה בדואט מתוך המיני האלבום" ½4" של וילסון שיצא בינואר 2016. בחודשים האחרונים נינט ממשיכה לבסס את עצמה מחוץ לישראל. לאור הוצאת אלבום בינלאומי חדש שייצא בפברואר 2017 הופיעה בארצות הברית, פסטיבלים באירופה כגון בפולין בפראג ובהופעה בברלין בחודשי מרץ- יוני 2016. בחודש מאי האמן הבריטי סטיבן וילסון הגיע לישראל להופעה בזאפה שוני ואירח את נינט בהופעה אחרונה של הטור שנינט התארחה בו. בינואר 2017 נודע על המשך שיתוף הפעולה של טייב עם וילסון באלבומו החמישי בסמוך ליציאת אלבומה החמישי באנגלית בפברואר 2017.
בספטמבר 2017 השתתפה טייב בפרויקט "השעה הכי יפה" בה 28 מוזיקאים מלחינים ושרים משירי יותם ראובני. טייב הלחינה וביצעה את השיר "הנה גם אנחנו חולפים"
ב-9 בינואר 2018 הוציאה טייב שיר חדש בעברית שכתבה בשם "גיבור", שנולד מהחיבור שלה עם דודו טסה שהלחין את השיר, עמו שיתפה פעולה באלבום ובהופעות של "הכוויתים". ב-2018 התארחה בהופעותיו של האמן סטיבן וילסון. בנובמבר הוציאה קליפ לשיר הראשון שלה מהאלבום באנגלית החדש "Self Destructive Mind". במרץ 2019 הוציאו רד בנד וטייב קאבר לסינגל "Can't Feel My Face", של דה ויקנד.

השיר שלנו

במרץ 2004 החלה טייב להופיע בטלוויזיה, בתפקיד ראשי בדרמה היומית המוזיקלית של חברת הטלוויזיה "יס", "השיר שלנו". בסדרה גילמה דמות, המבוססת על עצמה, בשם נינט לוי, אשר נבחרת במפתיע ללמוד באקדמיה למוזיקה ונכנסת לעולם המוזיקה. בנוסף ביצעה טייב את שיר הנושא של הסדרה, "עוד מעט", שכתב ברק פלדמן והלחין יוני בלוך. הסדרה זכתה להצלחה רבה, וטייב לאהדה גוברת. בסדרה ביצעה מספר שירים מקוריים, בהם "בינתיים", שכתבה והלחינה יחד עם חברה לסדרה ובן זוגה רן דנקר, ו"האור בחיי", שכתב והלחין סער בדישי, גם הוא שחקן בסדרה. באוגוסט של אותה שנה יצאה טייב יחד עם משתתפי התוכנית לסיבוב הופעות ארצי. בתחילת 2005 נמשכו צילומי העונה השנייה של "השיר שלנו". עבור משחקה בעונה זו זכתה בפרס מסך הזהב בקטגוריית השחקנית הטובה ביותר בסדרה יומית. באותו החודש יצא פסקול הסדרה "השיר שלנו", שבו השתתפה טייב ברוב השירים. האלבום אף הגיע למעמד אלבום פלטינה. בסוף שנת 2005 יצא השיר "האור בחיי" כסינגל לתחנות הרדיו, וזכה להצלחה גדולה במצעדי הפזמונים.

הופעות טלוויזיה נוספות

לצד כיכובה בסדרת הדרמה השיר שלנו לאורך 4 עונות, הופיעה טייב בפרויקטים נוספים בטלוויזיה. במהלך השנים שחלפו מאז זכייתה בכוכב נולד, טייב השתתפה בשלושה מערכונים שונים של תוכנית הבידור ארץ נהדרת, ובכך הפכה לאמן שהשתתף בתוכנית מספר הפעמים הגדול ביותר. טייב גילמה את עצמה במערכון "נינט-לי" (עונה 1) שבו מוצגת בובה בדמות נינט שניתנת לרכישה, במערכון "הרומנים" (עונה 3) בתפקיד חברתו של אחד מהרומנים, ובמערכון "המקפלות" (עונה 7) בתפקיד עצמה, כאשר במערכון מוצגת טייב כקלפטומנית.
בשנת 2007 השתתפה טייב בעונה הרביעית של תוכנית המציאות "פעם בחיים". בעונה זו נשלחו ידוענים דוגמת יעל פוליאקוב, צופית גרנט, רון קופמן, דורית בר אור ואחרים, לחיות במשך חודש במקומות שונים בירושלים. יוצאי הדופן היו הזמר בן ארצי וטייב, שנשלחו על ידי ההפקה לחיות עם קהילה מקומית בג'מייקה.
בשנת 2011, התארחה טייב בפרק של סדרת הטלוויזיה המוזיקלית "רד בנד" בתפקיד עצמה, וביצעה עם להקת הבובות שני שירים שגם הופיעו באלבום שיצא בעקבות הסדרה. השירים הם גרסאות כיסוי לשירים "High and Dry" של להקת רדיוהד, ולשיר "Crazy" של נארלס בארקלי, כאשר האחרון הצליח מאוד וזכה להשמעות רבות בתחנות הרדיו השונות.
בשנת 2013 החלה לשחק בתפקיד קבוע בסדרת הדרמה "זגורי אימפריה", המשודרת בערוץ HOT3, בתור אליזבת "ליזי", בחורה צעירה המתגוררת בבאר שבע שאינה מימשה את שאיפותיה בחיים. על פי התכנון המקורי נבחרה טייב לגלם את דמותה של אבישג, התפקיד הנשי הראשי בסדרה, אך בעקבות התנגשות לוחות הזמנים עם הקלטת אלבומה הרביעי, "כל החיות ידעו", ביקשה טייב לגלם דמות בתפקיד בעל נפח קטן יותר.
ב-2014 הופיעה טייב בפרק סיום של הסדרה "רמזור" בתפקיד אורח.
ב-2018 החלה לשמש בחלק מהעונה כשופטת אורחת בתוכנית הכוכב הבא לאירוויזיון.
במאי 2018, עלתה בקשת 12 סדרת דרמה חדשה, "בשבילה גיבורים עפים", בה שיחקה את "יעלי אשכנזי". שיר הנושא של הסדרה נקרא "תיל" באפריל 2018 זכתה הסדרה בפרס הסדרה הטובה ביותר בפסטיבל Canneseries הראשון בקאן.

קולנוע

בקיץ 2005 יצאה לאקרנים גרסה מדובבת של הסרט המוזיקלי הקלאסי "מרי פופינס". טייב השתתפה בדיבוב העברי של הסרט, ודיבבה את תפקידי השירה של מרי פופינס. בדצמבר 2007 נבחרה לשחק לצד השחקנית האוקראינית אולגה קורילנקו בסרט מתח של הבמאי דני לרנר, "קירות" (יצא לאקרנים ב-2009), שבו גילמה אישה מוכה. סרט זה היה סרט הקולנוע הראשון בכיכובה של טייב. הסרט התקבל לפסטיבל טורונטו וייצג את ישראל. טייב ביצעה את השיר "My Friend", שאותו כתבה והלחינה עבור פסקול הסרט. לאור הצלחתה בדיבוב בסרט "מרי פופינס", נבחרה טייב על ידי חברת דיסני לדבב את תפקיד הנסיכה טיאנה בסרט "הנסיכה והצפרדע", שיצא לאקרנים בפברואר 2010.

תיאטרון

בדצמבר 2004 התארחה בפסטיגל השנתי, "לא יאומן כי פסטיגל". בדצמבר 2005 השתתפה במופע המוזיקלי "שיר נולד", וזכתה במקום הראשון בבחירת הקהל עם החידוש לשירה של שולה חן "אמא". בסוף 2008 השתתפה טייב ב"פסטיבל שירי הילדים" המחודש, בהפקתה המוזיקלית של יהודית רביץ. טייב ביקשה שלא להופיע בשבת ועל כן פסטיבל שירי הילדים 2008 התקיים רק בימי חול. באפריל 2010 עלה בתיאטרון בית ליסין המחזמר "אביב מתעורר", שבו שיחקה לצד קבוצת "צעירי בית ליסין". על תפקידה במחזמר טייב הייתה מועמדת לפרס "השחקנית המבטיחה" בטקס פרסי התיאטרון 2010.

מיזמים נוספים ושיתופי פעולה מסחריים

בשנת 2006, במקביל ליציאת אלבום הבכורה של טייב, "יחפה", שיתפה הזמרת פעולה עם חברת הסלולר אורנג'. במסגרת שיתוף הפעולה הופקה סדרת דוקו-ריאליטי סלולרית שתיעדה את הקלטות האלבום. המהלך לווה בסרטון פרסומת בהשתתפות טייב, כאשר ברקע מושמע סינגל הבכורה מהאלבום, "כשאתה כאן".
בשנת 2007 שימשה טייב כפרזנטורית של חברת הסלולר פלאפון. החברה שכרה את שירותיה של טייב לארבעה סרטוני פרסומת, ועל פי הפרסומים טייב השתכרה בתמורה סכום של מעל מיליון וחצי שקל. סרטון הפרסומת הידוע והזכור ביותר מהקמפיין הוא הסרטון בו מגלחת השחקנית עופרי פרישקולניק את שיערה של טייב לאחר שזו הפסידה בהתערבות. הסרטון שבו גולח שערה עורר עניין רב באמצעי התקשורת, אך גם ביקורת ציבורית על העיסוק התקשורתי האינטנסיבי בשיער של טייב, באיפור ובבגדיה ועל הפיכת הזמרת, לטענת המבקרים, למותג פרסומי.
בשנת 2009 נרתמה טייב בהתנדבות לככב בקמפיין "ישראל מתייבשת", מטעם רשות המים. בשנת 2010 הופיעה טייב בקמפיין התרמה למען בית השנטי, במסגרתו הקליטה חידוש לשיר "מישהו גדול", וצילמה קליפ לשיר יחד עם ילדי בית השנטי.
החל מפברואר 2010 שודרה בתחנת הרדיו 88FM תוכנית רדיו אישית בשם "פנדו - נג'נה" בהגשתה ובעריכתה של טייב. התוכנית שודרה בימי ראשון בין השעות 23:00 – 01:00. בנובמבר 2011 הודיעה טייב בעמוד הפייסבוק שלה על ירידת התוכנית עקב העבודה על אלבום חדש. השתתפה בפינה קבועה בתוכנית הרדיו של גיא זוהר ברדיו ללא הפסקה בשם "שירה באמצע היום" שבה היא מקריאה קטעי שירה.
בינואר 2012 פורסם כי טייב נבחרה להיות הפרזנטורית של רשת ההלבשה התחתונה "דלתא", כאשר שכרה עומד על מיליון ש"ח לכל שנה בה תדגמן לחברה. במסגרת שיתוף הפעולה צולמו מספר סרטוני פרסומת בהשתתפות טייב וצולמו כמה קטלוגים, כאשר חלק מהתמונות של טייב אף שימשו כשלטי חוצות בנתיבי איילון. נכון לקיץ 2016, קמפיין הדוגמנות של טייב ו"דלתא" עוד ממשיך לרוץ.
בדצמבר 2013 טייב שימשה בתור עורכת אורחת במגזין "פנאי פלוס" בגיליון שהוקדש לאופנה. עבור גיליון זה הצטלמה טייב לשער ונתנה לקוראים הצצה לארון הבגדים שלה ולפריטים מיוחדים מהאוסף הפרטי. טייב ערכה את מדורי האופנה והמוזיקה ואף ערכה ראיון עם הסטייליסט ומעצב האופנה גדי אלימלך, איתו עבדה במשך שנים.

חיים אישיים

משנת 2004 הייתה טייב במערכת יחסים עם הזמר והשחקן רן דנקר, אותו הכירה על סט הצילומים לסדרה "השיר שלנו". בתחילת 2006 השניים נפרדו. טייב הייתה בת זוגו של השחקן יהודה לוי משנת 2006. באוגוסט 2012 הזוג התארס, אך באוגוסט 2013 הודיעו בני הזוג על פרידתם.
מדצמבר 2013 טייב היא בת זוגו של יוסי מזרחי, חבר להקת "הקולקטיב". הם התארסו ביוני 2014 והתחתנו ב-9 בספטמבר 2014. ב-11 בינואר 2015 נולדה בתם הבכורה. ב-26 ביולי 2016 היא, בעלה ובתה עברו ללוס אנג'לס שבארצות הברית.